32001R2020
L 273/6
JURNALUL OFÍCIAL AL UNIUNII EUROPENE
REGULAMENTUL (CE) NR. 2020/2001 AL COMISIEI
din 15 octombrie 2001
privind Nomenclatura țărilor și teritoriilor pentru statisticile comerțului exterior al Comunității și ale comerțului între statele membre
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1172/95 al Consiliului din 22 mai 1995 privind statisticile referitoare la schimbul de mărfuri între Comunitate și statele membre, pe de o parte, și statele terțe, pe de altă parte (1), astfel cum a fost modificat ultima dată prin Regulamentul (CE) nr. 1917/2000 (2), în special articolul 9,
întrucât:
(1)
În conformitate cu articolul 9 din Regulamentul (CE) nr. 1172/95, introducerea nomenclaturii țărilor și teritoriilor este responsabilitatea Comisiei.
(2)
Versiunea acestuia valabilă începând cu 1 ianuarie 2001 a fost anexată la Regulamentul (CE) nr. 2032/2000 al Comisiei (3).
(3)
Codificarea alfabetică a țărilor și teritoriilor se bazează pe standardul ISO alfa 2 în vigoare, în măsura în care este compatibil cu cerințele legislației comunitare. De altfel, este de dorit să se prevadă o perioadă de tranziție care să permită anumitor state membre să se adapteze la modificările introduse. Este necesar, pentru simplificare, ca această perioadă tranzitorie să ia sfârșit la momentul punerii în aplicare a dispozițiilor care revizuiesc regulile privind documentul administrativ unic.
(4)
Măsurile prevăzute de prezentul regulament sunt conforme cu avizul Comitetului pentru statistici privind schimbul de mărfuri cu terțe țări,
ADOPTĂ PREZENTUL REGULAMENT:
Articolul 1
Versiunea valabilă începând cu 1 ianuarie 2002 a nomenclaturii țărilor și teritoriilor pentru statisticile comerțului exterior al Comunității și ale comerțului între statele membre este anexată la prezentul regulament.
Articolul 2
Prezentul regulament intră în vigoare la 1 ianuarie 2002.
Totuși, statele membre pot utiliza codurile numerice de trei cifre indicate de asemenea în anexa la prezentul regulament până la punerea în aplicare a dispozițiilor care revizuiesc anexele 37 și 38 la Regulamentul (CEE) nr. 2454/93 al Comisiei (4).
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 octombrie 2001.